О  С  Н  О  В  Н  А    Ш  К  О  Л  А
         „Д  Р    Д  Р  А  Г  А  Н    Х  Е  Р  Ц  О  Г“

             Л   Е   Т   О   П   И   С
           Ш  К  О  Л  С  К  А   2  0  1  8  /  2  0  1  9

Школска 2018/2019 почела је у понедељак 20. августа, првом редовном седницом у текућој школској години. Као и увек, на почетку школске године извршена је подела часова, утврђен коначан број одељења и усвојен распоред. За разлику од прошле, у овој школској години ниједан од наставника у предметној и разредној настави није проглашен технолошким вишком, што су сви запослени дочекали са олакшањем. То је последица чињенице да се број деце у већини клиника стабилизовао, да се доследно примењује нови правилник о начину формирања одељења, као и да је већина наставника са пуним радним временом на крају прошле школске године имала више од 20 часова редовне наставе ( односно више од 18 часова за професоре српског и других страних језика ).
Када је реч о променама у односу на прошлу школску годину, до њих је дошло на три пункта и то само у предметној настави. У Институту за ортопедске болести „Бањица“, где је последњих година запажено смањење броја деце укинуто је једно одељење старијих разреда, тако да сада у тој болници укупно имамо три одељења – два у старијим и једно у млађим разредима. Са друге стране, у Заводу за рехабилитацију „Др Мирослав Зотовић“ због већег броја деце у старијим разредима отворено је још једно одељење, па сада на том пункту имамо укупно четири одељења - два старијих разреда, једно млађих и једно са којим ради дефектолог. После једногодишње паузе, на радост наставника поново је отворено и одељење у предметној настави у Клиници за дечју церебралну парализу и развојну нефрологију – дневни диспанзер у насељу „Браћа Јерковић“. Наиме, троје наших сталних ученика са овог пункта прешло је из четвртог у пети разред, а прикључио им се и још један ученик из друге школе, па сада на „Церебрали 2“ имамо једно стабилно одељење тек пристиглих петака. Све у свему, број одељења на клиникама у разредној настави остао је исти, а у предметној се, у односу на прошлу школску годину повећао за једно одељење. Стабилизовао се и чак повећао и број ученика у кућној настави, тако да смо нову школску годину почели са укупно 56 одељења  у млађим и старијим разредима.
На седницама одржаним у августу и првој половини септембра 2018. године усвојени су и годишњи планови рада стручних актива, секција и комисија, као и планови стручног усавршавања наставника, тим пре што се на крају ове школске године завршава петогодишњи циклус, па се сви наставници труде да обезбеде неопходан број бодова за обнављање лиценце. Све је то ушло у Годишњи план рада школе, који је као и ранијих година квалитетно и педантно средила и „упаковала“ у електронску форму колегиница Ана Марковић, професорка математике и информатике.   На уводним седницама посебна пажња посвећена је и изради ИОП-а ( Индивидуалних образовних планова ) који имају све већу улогу и значај у образовању и чије је писање обавезно за ученике који нису у могућности да прате редован програм. 
На „уводним“ седницама договорено је и да наша школа ове године достојно и на одговарајући начин обележи велики јубилеј – 50 година свога постојања. Договорено је да централна прослава буде 24 маја, на Дан школе и да за ту прилику буду позвани представници министарства, града, општине Савски венац, све школе са наше општине, све специјалне школе са територије града, пријатељи школе, породица доктора Драгана Херцога, представници клиника, бивши радници ... Формирана је и Комисија за прославу дана школе, чији је задатак да обави све припреме за обележавање овога јубилеја. 
На почетку школске године имали смо и један, помало тужан догађај. Колегиницу Зорице Марић, која је готово читав радни век провела у нашој школи отпратили смо у заслужену пензију. Колегиница Зорица, била је један од стубова наше школе. По струци педагог, одлучна, марљива и одговорна била је од велике користи и ученицима и запосленима, а својим радом допринела је да се образовање деце са посебним потребама подигне на још већи ниво. Објавила је и више стручних радова ( магистрирала је на Факултету за специјалну едукацију и рехабилитацију у Београду ), тако да је била позната и изван наше школе. Зато смо се договорили да њен одлазак у пензију не буде и крај наше сарадње и међусобног дружења. Како би се наставио континуитет у квалитетном педагошком раду, на њено место дошла је колегиница Драгана Максимовић, педагог која, као професор разредне наставе већ дужи низ година ради у нашој школи.
Конституисан је и нови школски одбор, од девет чланова, а за њеног председника изабрана је колегиница Биљана Узелац, професор разредне наставе. Почетак нове школске године готово се поклопио и са почетком новог, четворогодишњег мандата мр. Зорана Алексића, директора школе, који је одлуком Министарства просвете, а на основу ранијег мишљења Школског одбора и Наставничког већа изабран на ту функцију  Тако су се стекли сви услови да нова школска година неометано почне. 
Успешно су превазиђени и одређени проблеми, односно ситуације које су, услед њене специфичности у нашој школи уобичајене, а тичу се рада на пунктовима. Тако је крајем септембра почело реновирање Одељења за педијатрију КБЦ Земун, где наша школа у разредној настави има једно, а у предметној пола одељења. Зато је овај пункт привремено ( највероватније до краја школске године ) морао бити затворен. То је превазиђено тако што су предметни наставници добили нову ученицу у кућној настави ( што одговара половини одељења ), док је учитељица поред једног ученика у кућној настави распоређена на остала одељења КБЦ Земун на којима, такође има деце на болничком лечењу. Такође, запажено је да се, услед објективних околности смањио број деце старијих разреда у једном одељењу Института за ортопедске болести „Бањица“. То је превазиђено тако што је том одељењу придодата нова ученица у кућној настави. 
Крајем септембра 2018. године навршило се пола века од трагичне смрти доктора Драгана Херцога, по којем наша школа носи име. Тим поводом представници школе директор Зоран Алексић и професор историје Јован Гајић присуствовали су помену доктору Херцогу, који је 30. Септембра одржан на Новом гробљу. Била је то прилика да се, заједно са члановима његове породице, са којима већ пола века имамо одличну сарадњу сетимо овог хуманисте који је као млад лекар, члан мисије међународног Црвеног крста погинуо у вихору грађанског рата у Бијафри.  
Ваља напоменути да су наставници наставили да свој рад оплемењују кроз традиционалне активности, по којима се наша школа већ прочула. Тако је 24. октобра на пункту „Рехабилитација“ одржана манифестација „Златна јесен“. За ову прилику наши ученици припремили су и извели представу „Јесења папазјанија“. Ову представу припремила је Драмска секција коју води професорка Наташа Војиновић. Представа се веома допала публици у којој је поред ђака и професора било и њихових родитеља као и медицинског особља са ова клинике. 
Активна је била и Литерарна секција коју води професорка Ивана Ковачевић. Тако је на редовном састанку ове секције одржана радионица „Читамо, пишемо, стварамо“ чији је гост била књижевница Слађана Ристић. По завршеном дружењу госпођа Ристић, на коју су наши ученици оставили дубок утисак упутила је нашим ђацима топле речи и дала им смернице како да кроз литерарно стваралаштво изражавају своја осећања. Наши ученици Лана Андрић, Марко Спасојевић и Јеврем Недељковић освојили су награде на књижевним конкурсима „Смешна прича“ и „Лепо је волети“, чији је организатор Дечји културни центар из Београда. Иначе, Литерарна секција наше школе освојила је друго место на Републичком такмичењу литерарних секција основних и средњих школа, а Ивана Ковачевић, професорка српског језика освојила је треће место на конкурсу „Дигитални час“ и признање Најбољи едукатор Србије за 2018 годину. Све су то вредна признања и за њих и за нашу школу.
Настављена је и добра сарадња са Српском Православном Црквом, што је у многоме заслуга вероучитељице Милице Ракић. Тако је 29. новембра у крипти Храма Светог Саве одржана добротворна приредба, чији су учесници били ученици наше школе. Циљ је био прикупљане средстава за матурско путовање ученика основних школа „Др Драган Херцог“ и „Миодраг Матић“, а свечаности су поред наставног особља присуствовали и представници СПЦ. Иначе, поред матурске екскурзије, која је већ постала традиционална и током које се обилазе манастири Жича, Градац и Студеница, вероучитељица Милица у мају планира одржавање и наставе у природи, која ће поводом обележавања 800 година аутокефалности СПЦ бити организована у манстиру Студеница. Наши ученици присуствовали су и свечансти у „Комбанк дворани“, на којој је лист „Звонце“ са којим имамо одличну сарадњу обележио пола века постојања. За изузетне резултате у раду са децом која похађају наставу у болницама колегиница Милица похваљена је на пријему који је 14. децембра у Патријаршији организовао Његова светост Патријарх српски Иринеј. 
Обележили смо, крајем новембра и Светски дан науке. Тим поводом у Инстутуту за мајку и дете „Др Вукан Чупић“ и Универзитетској дечјој клиници организована је наставна недеља са заједничком темом за све предмете – „Мерење“. Почетком децембра обележена је и стогодишњица завршетка Првог светског рата и стварања Краљевине СХС и то кроз угледни час који су на пункту „Рехабилитација“ организовали професори Силвана Цветић, Јован Гајић ( историја ), Наташа Војиновић ( српски језик ) и Сунчица Нешић ( музичко ).
Школска слава – Свети Сава ове године била је у недељу ( 27 јануар ). Зато је, имајући у специфичности школе прослава на пунктовима одржана  раније – у петак 25 јануара. За сам Савиндан, у Вазнесењској цркви после литургије одржано је резање славског колача, а том чину су присуствовали директор школе, као и део наставника и ученика. Такође, истог дана у просторијама школе одржано је традиционално дружење запослених.  Иначе, ове школске године прво полугодиште завршено је 31. јануара, а зимски распуст био је из два дела. Први је трајао од 31. децембра до 9. јануара, а други део почео је по завршетку полугодишта – 1. фебруара. 
Услед епидемије грипа, а на основу одлуке Министарства просвете друго полугодиште почело је недељу дана касније – у понедељак 25. фебруара. Сходно томе управа школе наложила је наставницима да направе план надокнаде, за недељу током које је распуст био продужен. 
Друго полугодиште почело је и са мањим изменама, посебно у предметној настави. Наиме, услед смањења броја ученика на пункту „Рехабилитација“ укинуто је једно одељење старијих разреда. Део норме, наставницима који су тамо предавали надокнађен је добијањем новог ученика у кућној настави. Срећом, пошто је већина наставника имала више од 20 часова, услед овог мањег смањења нико од наставника није остао без пуне норме. 
Како се приближава велики јубилеј – 50 година од оснивања школе, тако су интензивиране и припреме за његову прославу. Тим поводом Комисија за прославу дана школе, на почетку другог полугодишта одржала је већ два састанка. На њима је договорено да ће централна прослава бити одржана у дечјем културном центру „Мајдан“, као и да ће поводом овог јубилеја бити издата једна занимљива публикација и организована трибина о образовању деце на болничком лечењу. Планира се и позивање већег броја званица на ову прославу, као и низ других активности-
Поводом 8. марта Дана жена, Унија синдиката просветних радника, коме припада већина запослених организовала је за своје чланове занимљив дводневни излет до места Катићи, током којег су они имали прилике да се упознају са природним лепотама овог дела Србије. 
Традиционално „Школско такмичење рецитатора“ одржано је у среду 12. марта. На такмичење се, на радост жирија пријавио велики број ученика. Прво место, у категорији млађих разреда освојила је Ана Вујчић, ученица четвртог разреда са „Церебрале 1“, а у кетегорији старијих Анђела Станишић, ученица осмог разреда из кућне наставе. Они ће, заједно са осталим ученицима нашу школу представљати на општинском такмичењу.